Лъэпкъ и къуэпс гъуркъым
Пщыбий лъэпкъыр къуэпсышхуэ зиIэу куэд лъандэрэ къокIуэкI. Си шынэхъыжь Инал итхамкIэ сыарэзыуэ, сэри зымащIэ щIызгъужыну сыхуейт.
Ди адэшхуэ Пщыбий Хьэжы-Къазийрэ ди адэ Хъанджэрийрэ цIыху жумарту, гущIэгъурэ гулъытэрэ яхэлъу, зэфIэкIышхуэ ябгъэдэлъу щытащ. Ахэр дапщэщи ядэIэпыкъурт тхьэмыщкIэхэм, къулейсызхэм, пщIэрэ нэмысрэ яхэлъу, нэгъуэщIым щIэмынакIэу, дэмыпсэлъейуэ жылэм дэсащ.
Къазий езым и мылъкукIэ Къылышбийхьэблэ къуажэкIэм мэжджыт екIу дригъэщIыхьауэ щытащ ди лъапсэм и гупэм къиту. Тыкуэн бжэIупэм псыкъуий къыщригъэтIауэ зэрыщытари цIыхухэм ящIэж. Ди адэшхуэм и фIыгъэт къылышбийдэсхэм я Iэщхэр гъэмахуэм щаIыгъ хъупIэ щхьэхуэ зэраIари. А Iуэхугъуэхэм щыхьэт техъуэ тхыдэ дэфтэрхэр щыIэщ.
Ди адэ Хъанджэрий хьэрычэтыщIэу, хьэлэлу зэрыщытар къыхощ ди къуажэгъу журналист цIэрыIуэхэу Бекъан Чыланийрэ Мэрем Задинрэ я къалэмыпэм къыпыкIа очерк купщIафIэхэм. Абыхэм итщ ПащIэ Бэчмырзэ Тыркум кIуэну мурад щищIам щIыгъуэ, абы ди адэр паспорт зэгъэпэщынымкIи мылъкукIи щIэгъэкъуэн хуэхъуауэ зэрыщытар. Си шыпхъу нэхъыжь Хъанигуащэ, ди хьэблэлIхэу ПащIэ Мухьэмэд, Хьэкъул Тыгъуэн, Нэгъуей Музэчыр сымэ зэрыжаIэжымкIэ, Бэчмырзэ сымаджэ хьэлъэ щыхъуами, ди адэм абы гулъытэшхуэ хуищIауэ щытащ, ди унэ къишэри щигъэIащ.
Пщыбийхэ, Къэбэрдей-Балъкъэрым нэмыщI, Адыгейми, Сириеми, Иорданиеми, Израилми щопсэу. Дэнэ щIыпIэ щыIэ ди лъэпкъэгъухэри дызэрыIыгъщ, дызэрощIэ, дызэкIэлъокIуэ. Ди лъэпкъ дамыгъэри зыщ, зэтохуэ. Дамаск щыпсэу Пщыбийхэ илъэс зыбжанэ ипэкIэ драгъэблэгъауэ щытащ си къуэшымрэ сэрэ. Инал и Iуэхур хуэкIуэртэкъыми, ди унэкъуэщ Мышэ зыщIызгъури абы дыкIуат, махуэ тIощIым щIигъукIи дыщыхьэщIащ. Абы хьэлэмэт куэд щыдагъэлъэгъуащ. ДыщыIащ КъунейтIрэ щIыпIэм, япэм адыгэхэр щыпсэуа хэщIапIэм. Дамаск дэт мэжджытышхуэми дашат, ди нэгу фIыуэ зрагъэужьат. ИужькIэ езыхэри къыткIэлъыкIуащ. Нэгъаби ди деж щыхьэщIащ дамаскдэс Пщыбий Камал. Ди лъэпкъым и къекIуэкIыкIамрэ и нобэмрэ зыфIэхьэлэмэт хэкупсэм щыкIуэжым зди- хьащ Инал и къалэмыпэм къыпыкIа «Нартан дэс Пщыбийхэр» тхылъ гъэщIэгъуэныр.
Тхьэм и фIыщIэкIэ, дэ къытщIоувэ узэрыгушхуэ, узэрыпагэ хъуну щIэблэ узыншэ. «Лъэпкъ и къуэпс гъур-къым» жеIэ адыгэ псалъэжьым. Лъэпкъ узыншэ дяпэкIи Тхьэм дищI!
ПЩЫБИЙ СулътIан,
журналист, тхакIуэ.
